MOL in njegovi rablji

Tudi letos (2008) se nadaljuje bizarno, verjetno že kar kriminalno početje v zvezi z aktivnostmi mestnih oblasti v Ljubljani in umetnostjo. Ena plat (sicer iste zgodbe) je mestna politika glede prostorov namenjenih kulturi in umetnosti, druga plat pa je mestna politika sofinanciranja umetniške produkcije. Prva zadeva javno infrastrukturo, druga pa neposredno ustvarjalce same. Oboje skupaj se že zdi kot usklajena strategija uničevanja vsega, kar je blizu sodobni umetnosti, pa tudi širše – vsega kar dejavno prispeva k intelektualnemu življenju v mestu. 

Oziroma drugače: nevredno je vse, kar ne opravlja (naročene) servisne dejavnosti - zadovoljevanja dovolj množičnih potreb prebivalcev mesta. Marginalnih dejavnosti mesto Ljubljana očitno ne bo več podpiralo in jih zato pospešeno izrinja preko samega roba. Tako se zdi, da bodo v mestu v kratkem ostali le prostori in dejavnosti, namenjene bolj ali manj predvidljivi in razmeroma množični konsumpciji. Od umetnostnih kulturnih dejavnosti bodo očitno ostale le galerije, ki pristajajo na položaj člena posredniške verige na področju blagovno-duhovne menjave. Samoproducenti (umetniki in društva) bodo lahko obstali le kot serviserji programov the posredniških inštitucij, ne pa kot samoiniciativna dejavnost. 

Umetniki seveda niso nekakšna servisna dejavnost, ampak samoorganizirana in samomotivirana civilnodružbena dejavnost, ki delujejo zaradi njihovih lastnih potreb. Nihče jih nima pravice izruvati iz te pozicije in iz tega okolja, ali si prilaščati njihovih artefaktov in motivov. Situacija je podobna kot pri novinarjih. Nekateri med njimi ne posredujejo zgolj novice za bralce ali gledalce, ampak posredujejo tudi svoja mnenja. Prvim se reče novičarji, drugim novinarji. Pri umetnikih je delitev podobna.

Kljub temu, da se MOL pri tem početju sklicuje na urbanizacijo mesta, deluje ravno nasprotno. Sistematično uničuje zametke samoiniciativnega kreativnega početja, kadar to ni povezano z motivom dobičkonosnosti. S tem zanikuje urbanizacijo, ki se je v Ljubljani začela pred tridesetimi leti in doživela svoj vrhunec v osemdesetih in v začetku devetdesetih let. Zanimivo je, da je na udaru prav sodobna umetnost, ki je edina sfera kulture, ki je v Sloveniji nastajala sočasno s svetovnimi trendi. Torej edina ni bila umetno prenešena iz svetovnih kulturnih okolij in je po kvaliteti in temeljnih raziskovanjih popolnoma primerljiva s katerokoli državo. V naravi sodobne umetnosti je tudi, da je mednarodna in ne nacionalna ali lokalna kategorija.

A naj bo nekaj jasno: alternative sodobni umetnosti ni, če lokalna skupnost sploh želi umetnostno produkcijo na svojem teritoriju. Alternativa je potem le še t.i. domačijska umetnost (ljubiteljske dejavnosti enkrat tedensko, slikanje portretov turistov na mostu, igranje glasbe po vogalih in lokalih, spominkarstvo in bižuterija). Vse te dejavnosti so sicer že uspešno komercializirane in ne sodijo (več) k umetnosti.

Strategija mestnih oblasti je torej restavracija takoimenovane moderne dobe, verjetno pa še bolj predmoderne dobe – torej obdobje pred 2. in celo 1. svetovno vojno. Spomnim se vzdušja, ki ga je v delih opisoval Ivan Cankar. Temu se reče ruralizacija, ne pa urbanizacija. MOL želi Ljubljano ponovno spremeniti v provincialno mesto, od koder bo pot marsikoga med kreativnimi spet vodila na Dunaj, London, Pariz, Berlin.

Ko povezujem MOL z rablji, s tem mislim na posameznike, ki v imenu mestnih oblasti brez občutka odgovornosti opravljajo uničevanje samoiniciativnih (civilnodružbenih) dejavnosti. Da ne bi ostali javnosti neodgovorni, jih bom v nadaljevanju tudi imenoval in opisal, saj nastopajo skozi javno funkcijo. Izhodišče mi bo javni razpis za sofinanciranje kulturnih projektov MOL v zadnjih dveh letih. 

Ozadje zadnjih dveh razpisov je na kratko takšno: MOL je bil kmalu po izvolitvi Zorana Jankovića za ljubljanskega župana obveščen, da vlada republike Slovenije ne bo izplačala sredstev namenjenih prestolnici, zato Jankovič toži državo. Že pred tem je zmanjšal finančna sredstva na nekaterih področjih – v glavnem v kulturi in sociali. V kulturi ostane dokaj nedotaknjeno financiranje triletnih programov (kjer so tudi takoimenovane neodvisne kulturne institucije – torej nedrzavne). Najslabšo potegnejo letni projektni razpisi, saj se sredstva izjemno zmanjšajo. Tu pa stopijo na delo strokovne komisije, ki umazano delo tudi opravijo. Naj omenim, da so člani komisij za različna področja ljudje, ki so povezane s produkcijo na področju umetnosti. Imeli so odprto možnost izstopiti iz komisije, če bi se jim zdelo, da je njihovo normalno delo onemogočeno in to sporočiti javnosti. Vendar tega niso storili.

Na razpisu MOL na področju intermedijskih umetnosti leta 2007 je bilo med 55 prijavljenimi projekti izbranih 6. Leto kasneje jih je bilo prijavljenih že skoraj pol manj (33) in izbranih spet 6. čez dve leti se zdi, da bo povpraševanje že enako ponudbi (6:6). V zadnjih dveh letih so se bistveno spremenili tudi strokovni kriteriji – če je prej veljalo, da MOL podpira projekte posameznikov in društev, ki imajo redno vsakoletno produkcijo, to sedaj ni več tako. Možnost načrtovanja strategije za prihodnost je tako za samoproducente nična. Že doslej je veljalo, da delež sofinanciranj projekta – skupaj s strani države in lokalne skupnosti – ne presega tretjine potrebnih sredstev. Dve tretjini torej prispeva umetnik sam, kar z drugimi besedami pomeni, da njegovo delo ni plačano!

In tudi: delež odobrenih sredstev nikoli ni enak zaprošenemu, ampak nekajkrat nižji. Pogodba z MOL ima še dodatno klavzulo, s katero se zavarujejo, da lahko v primeru zmanjšanja vrednosti projekta (recimo zaradi zmanjšanja deležev samih sofinancerjev – tudi MOL, ki pogosto edini vložijo realni denar) ustrezno zmanjšajo svoja vložena sredstva. Torej nekakšna rekurzivna povratna zanka: tudi če ti damo manj, kot je primerno za finančno konstrukcijo projekta, le pazi - lahko ti še to zmanjšamo. Torej se delež umetnikovega neplačanega dela spet poveča. Ob tem je potrebno za sofinanciranje podpisati pogodbo, ki umetnika zvede na golega izvajalca – torej spet na serviserja (zdaj) javnega (a ne kupljenega) – umetnikovega projekta. Javni sofinancer je v tej konstelaciji lahko kvečjemu partner. Pravo partnerstvo pa se začne pri 50 odstotkih. Tega ne upoštevata niti Ministrstvo za kulturo RS, niti MOL, čeprav je v njihovih razpisih kot (največji) delež financiranja pogosto omenjenih tam nekje okoli 50 ali 60 odstotkov. Torej se je nekdo nekoč v preteklosti zavedal partnerskega odnosa.

Kulturni projektni razpis MOL v letu 2008 je postregel še z dodatno novostjo: umetnik sam naj bi opisal, na kakšen način bo njegov projekt prispeval k ugledu mestne občine Ljubljana in kakšna bo predvidena obiskanost in komu je projekt namenjen. Torej: starostna struktura, predvideno število obiskovalcev. Zdi se, gre MOL le še v sofinanciranje projektov, ki jim je večje število obiskovalcev zagotovljeno – kot nekakšen investicijski partner, ki bo finančno soudeležen tudi pri dobičku. Kakšnem dobičku? Seveda v umetnosti ni dobička, ampak so le stroški. Dobički so lahko simbolne narave – sofinancer (javna ustanova) lahko ob izvedbi kulturnega projekta trdi, da je prispeval k domači produkciji sodobne umetnosti – h kulturni politiki. Očitno pa je tudi ta simbolna vrednost v zadnjih dveh letih razvrednotena.

V zvezi s prej omenjeno cvetko, naj umetnik opiše, kako bo pomagal MOL-u, mi pade na pamet slavni stavek Johna F. Kennedyja: Ne sprašujte, kaj lahko država naredi za vas, vprašajte se, kaj lahko vi naredite za državo. Če kdo ne razume, da je to pervertirana izjava populista, naj razmisli. Prvotna izjava, dosežena z razvojem civiliziranih humanih družb je bila za posameznika afirmativna: Država je v službi svojih državljanov - država mora biti tista, ki v demokratičnih družbah dela za nas državljane. V luči njegove izjave, ki zanikuje demokratične vrednote, je Kennedy antidemokratični populist. Torej gre pri zastavljanju podobnega vprašanja za zanimivo podobo mestne birokracije, ki v službi pri županu Jankoviču postaja vse bolj njegov odsev. Tudi na ravni republike Slovenije je sicer zelo podobno, vendar tam vsaj ne razmetavajo z besedo urbanost in urbanizacija (ampak lokalna samouprava in decentralizacija, kar je verjetno enako ruralizacija).

Naslednje opažanje leti na delo strokovnih komisij, konkretno na komisijo za intermedijske umetnosti. člani te komisije so v zadnjih dveh letih trije: Zemira Alejbegovič, Jaša Drnovšek in Mika Cimolini. Pristojni uslužbenec MOL, ki je odgovoren za to področje, je Dario Seraval. Zanimivost rezultatov zadnjega razpisa je tudi stavek, ki je pripisan vsaki odločitvi strokovne komisije: prostojni uslužbenec MOL se v celoti strinja z odločitvijo komisije in jo podpira. Ta stavek verjetno pomeni, da komisija končno odgovornost prenese na uslužbenca. Ali se komisija s tem izvije iz primeža objektivne odgovornosti, pa je zelo vprašljivo. Komisija v tej zasedbi je opravila oba zadnja razpisa, zato vse povedano leti le na njih.

Zemira Alajbegovič je novinarka za kulturo na RTV Slovenija, ki pogosto pokriva področje sodobne umetnosti, v preteklosti je bila tudi avtorica nekaterih dokumentarnih filmov, še dlje v preteklosti je sodelovala pri umetniški video-produkciji v Škucu in v skupini Borghesia. Je tudi predsednica Zavoda ZANK. Pogosto jo srečujem, vendar bežno. Je prisotna pri pogovorih v zvezi s kulturno politiko in strategijo t.i. neinstitucionalne scene, dogodkov samih pa se ne udeležuje več.

Mika Cimolini je arhitektka, ki je bila nekoč prav tako novinarka za kulturo na RTV Slovenija in je bila osebno prisotna pri porajanju sodobne intermedijske umetnosti pri nas. Poznam jo iz občasnih bežnih srečanj in intervjujev v prvih letih intermedijske umetnosti. Zadnje čase se ne udeležuje več tovrstnih dogodkov.

Jaša Drnovšek je novinar za kulturo pri časniku Delo. Osebno ga ne poznam. Je sin nekdanjega predsednika države Janeza Drnovška.

Četrti odgovorni je Dario Seraval, že kar nekaj let zaposlen na MOL, nekaj časa je bil neke vrste poverjenik MOL-a za Metelkovo, lani se je sukal tudi okoli Tovarne Rog, vendar ga na MOL-u niso hoteli za posrednika za to mesto. Najbolj je znan kot pevec že prej omenjene skupine Borghesia. Na strokovno polje intermedijske umetnosti se ne spozna, saj je po spletu zaokrožil precej komičen zapis, kako so ga člani komisije seznanjali s tem področjem. Bomo prilepili zraven.

Torej na prvi pogled vseeno dovolj kompetentna druščina, zato še toliko bolj razočara njihov način dela. Verjetno bi omenjeni lahko delovali strokovno kompetentno, če bi imeli ustrezne pogoje. To pa je v prvi vrsti nezmanjšan obseg sredstev. Ker tega osnovnega pogoja ni bilo, bi lahko skupaj odstopili in v medijih sprožili javni protest. V letu 2007 sicer so interno protestirali in dosegli za okoli 3000 evrov večji proračun, to pa je bilo tudi vse. Od tu dalje se legalizira kriminalno krčenje sredstev in legalizira javni razpis, do katerega v resnici sploh ne bi smelo priti. Po tem je šlo v letošnjem letu le še navzdol. 

Na projektnem razpisu strokovne komisije niso sposobne doumeti osnovnih principov sodobne umetnosti in le še slepo sledijo delitvi na žanre, hkrati pa ne zmorejo slediti prioritetam, ki jih ima umetniška produkcija in raje podpirajo posredniške dejavnosti (projekte kustosov in galerij). Hkrati se ne branijo podpiranja projektov državnih izobraževalnih institucij, ki so zakrinkani kot umetniški. Poleg tega podpirajo popoldansko prostočasno umetniško dejavnost oblikovalcev (in drugih obrtnikom sorodnih), ne pa vsakodnevnega (profesionalnega) načina delovanja umetnikov in društev. Popolnoma spregledajo pogosto večdesetletno dejavnost posameznih umetnikov in ne upoštevajo dosedanje dosežke in ugleda umetnikov. Vsi doslej preverljivi in zato dokaj trdni kriteriji so prepuščeni na videz poljubni izbiri. Ki pa to ni.

Izbira poteka po najnižjem skupnem imenovalcu, ki so osebna znanstva članov komisije. Zelo enostavno je (na primer meni) le preleteti spisek predlagateljev projektov in na podlagi poznavanja polja in resnosti ter prodornosti dosedanjega dela posameznikov oblikovati spisek tistih, ki jih lokalna skupnost nujno mora podpreti, če želi soustvarjati pogoje za sodobno kulturo. Člani komisije tega ne zmorejo (ali nočejo) in malenkostna sredstva razdelijo med svoje ljudi – bolj po naključju se med temi znajde tudi kakšen vreden projekt. Ob tem pa si v drugem letu takšnega početja že privoščijo tudi nesramnosti pri vrednotenju zavrnjenih projektov. 

Podobnih nesramnosti si je doslej privoščila le Nina Orel z Ministrstva za kulturo Republike Slovenije. Očitno se ruralizacija širi tudi nad prestolnico. Javni uslužbenec si ne sme privoščiti nespoštljivega tona v javnem diskutiranju. Verjamem, da do tega pride, kadar se vzpostavi razlikovanje med “nami” in “njimi”, oziroma kadar narcisoidnost “nas” preseže narcisoidnost “njih”. V tem primeru smo “mi” večvredni in “oni” manjvredni. Ameriški vojaki tako na primer svojega sovražnika vedno že z oznako dehumanizirajo (jerry, kraut, rumenec, nagec). Dokler se ne vzpostavi razvrednotenje v obratni smeri – torej narcisoidnost tudi pri “njih”, se dogaja nasilje. Ko se polarizacija uravnovesi, nastopi konfrontacija. Konfrontacija pa že pomeni neke vrste vojno.

Ob tem je treba dodati, da je malo verjetno, da je tak sistem ocenjevanja na podlagi osebnih znanstev nekaj novega za lokalno okolje. Nova je le javna nesramnost takšnega početja. Tudi župan Jankovič ni krivec za tako stanje. Gospod se je le vsedel na obstoječo z interesi in osebnimi uslugami prepleteno piramido, malo močneje pomigal z ritjo (močneje kot Vika, močneje kot Danica, močneje kot prejšnji očaki) in že se je priklopil na obstoječ sistem delovanja MOL. Tak sistem seveda Jankoviču popolnoma ustreza, saj mu omogoča konkretno delovanje izključno s pomočjo tam zaposlene birokracije. Mimo mestnega sveta, ki je sistem demokratičnega odločanja – a tudi ta blokiran podobno kot tisti na državni ravni: v vojni med “nami” in “njimi”.

Z vsakim v javnosti tiho sprejetim kriminalom se dogaja legaliziranje takšnega početja. Tako bo poslej le še slabše. Sistemi, ki delujejo brez javnega nadzora so enostavnejši, cenejši, vendar niso demokratični - civilizacijski. Mestna občina Ljubljana ni privatno podjetje in njeno imetje ni prosto na tržišču. Divja privatizacija javne lastnine še ni končana. Gospodarji vojne so med nami in treba je s prstom pokazati na njih in njihove krvnike. Tudi če so naši znanci in celo prijatelji.

Kaj bi bila edina možna strategija v tej vojni? Omejiti spopad na lokalno vojno, kar pomeni zahtevati korektno delo članov komisij, brez pritiskov s strani zaposlenih birokratov in političnih struktur. Poleg tega je treba doseči, da so člani komisij “naši”, kar pomeni da morajo v primeru potrebe dobiti močno podporo “svoje” javnosti. In kdo so oni in njihovi? Oni so oblastniki, “njihovi” pa so vsi, ki za njih opravljajo krvavo delo. Zakaj govorim o krvi in vojni? Zato ker se neke reči dogajajo, tudi če so le na simbolni ravni. Eliminiranje in/ali likvidacija na simbolni ravni pomeni dejansko uničenje nečesa živega, morda posledično tudi človeških življenj. Na vsak način pa nečesa, kar je del človeške kulture.

Javnost je v tem primeru razširjena interesna skupina samih prosilcev. Slednji, torej umetniki, pa morajo biti trdno in dovolj samozavestno jedro, da se ne bojijo nastopa v javnosti. Jasno je, da je v zadnjih letih ta ozka javnost popolnoma atomizirana in fragmentirana – vpeta v podhranjen sistem preživetvenih možnosti in zato v dnevnem iskanju možnosti za preživetje. Upati je, da je rob tega že dosežen, ker sicer kristalizacije teh posameznikov v trdnejšo (dovolj narcisoidno) formo ne bo. V tem primeru odpade celoten smisel tega pisanja. 

